毗卢遮那佛别行经

佛教术语
梵名 Vairocana。为佛之报身或法身。又作毗楼遮那、毗卢折那、吠嚧遮那。略称卢舍那、卢遮那、遮那。意译遍一切处、遍照、光明遍照、大日遍照、净满、广博严净。据一切经音义卷二十一载（大五四·四三四下）：“毗卢遮那，案梵本毗字，（中略）此云种种也。毗卢遮那，云光明遍照也；言佛于身智，以种种光明，照众生也。或曰毗，遍也；卢遮那，光照也；谓佛以身智无碍光明，遍照理事无碍法界也。”原为太阳之意，象征佛智之广大无边，乃历经无量劫海之修习功德而得到之正觉。
毗卢遮那佛简介
(一)
有关毗卢遮那佛，诸经之记载与各宗之解释各异。旧译华严经卷二卢舍那佛品谓，毗卢遮那佛修习无量劫海之功德，乃成正觉，住莲华藏世界（佛报身之净土），放大光明，照遍十方，毛孔现出化身之云，演出无边之契经海。梵网经卷上谓，毗卢遮那佛于百阿僧祇劫修行心地法门，成等正觉，住莲花台藏世界海，其台周遍有千叶（即千世界），毗卢遮那佛化千身释迦佛住千世界。于每一叶世界复有百亿之须弥山、百亿之日月、百亿之四天下，及百亿之菩萨释迦坐百亿之菩提树下，宣说菩萨之心地法门。观普贤菩萨行法经谓，释迦牟尼名毗卢遮那遍一切处，成就常乐我净之四波罗蜜，住于常寂光土。其中，旧华严经卷二、梵网经卷上所说之毗卢遮那佛为报身佛，观普贤菩萨行法经所说为法身佛。法相宗立毗卢舍那、卢舍那、释迦等三尊，称毗卢舍那为自性身，卢舍那为受用身，释迦为变化身。十佛名之中，有“清净法身毗卢遮那佛，圆满报身卢舍那佛，千百亿化身释迦牟尼佛”之称。天台宗亦立毗卢遮那、卢舍那、释迦等三尊，然以之次第配为法身佛、报身佛、应身佛。华严宗立十身具足融三世间之法界身云，而谓此三尊乃同一佛身。在密教，毗卢遮那佛与大日如来同体，或为大日如来之别名，乃理法身、智法身不二之体，有除暗遍明之义。[旧华严经卷四如来名号品、华严经探玄记卷三、法华经文句卷九下、大日经疏卷一、卷十六、金刚顶经义诀卷上]（(参见:大日如来)767）
经文
毗卢遮那佛别行经
清净法身毗卢遮那心地法门成就一切陀罗尼三种悉地
尔时毗卢遮那佛。在莲华藏世界。与百千亿化身释迦牟尼佛。说心地尸罗净行品教菩萨法证菩提道。尔时千百亿释迦。异口同音白言。法身世尊。一切众生。虽得心地法门。而不能专精修学。设有暂时存念。便即放舍。纵逸身心。恣行不善。或有思惟。我得诸佛深妙法门。不能精进。岂令退转重发道意。日夜精勤。一心修学。求无上道。或有退者。更造恶业。入生死流。不复思惟心地妙法。轮回恶趣。无有出期。如是众生。云何调伏。
尔时毗卢遮那佛告言千百亿释迦牟尼佛。汝今谛听。吾为汝说调伏之法。令一切众生普得安乐。一切众生。于心地法。有闻不闻者。俱得调伏。闻者令遣勤精进加。若不闻者。令发道意。汝等当知。一切众生。得心地法。不勤精进。乐造诸恶随所好处。与作留难。令身不安。此等众主。为苦所逼。必解思惟。重发道意。日夜精勤。一修学。何以故。譬如野马不调。惟加楚挞。然可禁制。或有众生。未闻佛法。承前生少福。今得人身。薄有衣食。乐造世间种种恶业。不求解脱出世之因。此等众生。无明炽盛。不知此身如幻如化。即生即死。唯造诸恶。死入地狱。受诸苦毒。无有出期。如此之人。佛深愍念。汝等当知。此人正造恶之时。汝等须知调伏之法。时时与作重病。世间方法无能救者。如此众生。为苦所逼。必发道意。乃可引摄令入佛道。时释迦闻是说已。心怀惭愧。顶礼辞退。至本源世界。坐道场处。作是惟。诸佛境界难解难入。不可思议。种种方便教导众生。凡夫无知。难可调伏。又告大众。汝等当知。心地尸罗净行法门。难可得闻。难可得见。汝等一切菩萨摩诃萨。及诸声闻。若天若龙。若鬼神等。应当修学。一心精勤。忆持不忘。当得作佛。尔时大忿怒金刚。从座而起。现大相好。放难思光。照十万刹。稽首作礼。白金刚言。大士我闻。诸佛坐道处。皆悉称赞陀罗尼门总持法要。建立无量难思之事。不可思议。惟念众生。薄福者多。设有受持。不得成就。惟愿大士。为此等人。设大方便。令得成就。云何当得三种悉地。云何造九种之坛。云何安置身心。诵念神咒。云何从初念诵。得见何相。自知当得悉地。云何择所居之处。云何择吃食。云何作诸供养。云何具诸威仪。行住坐卧。当怀思念。贫穷众生无物供养。当云何存相。当得摩诃悉地。时执金刚言忿怒军荼利。斯可问佛。我不能答。时二金刚同声白佛言。世尊佛说总持法门。众生云何修学。一一具如上问。尔时佛告俈二金刚言。此可致问毗卢遮那佛。能知此事。时佛即入三昧。作神通力。令诸大众若天若龙。若鬼若神。一切众会。俱到莲华藏世界。稽首作礼。白言法身世尊。我今众生总持法要者。多所不成。纵有少功。即被毗那夜迦与作种种障难。令遣不成。复令其人即生本性。生厌离心。退意弃舍。斯等众生。即为不知心地妙法诸佛境界。是以不成三种悉地。返被鬼神之惑乱。唯愿世尊。怜愍众生。及为我等。说持法要清净轨则。云何当得三种悉地。云何安置身心。念诵不被诸恶鬼神与作留难。
尔时毗卢遮那佛言。汝等当知。我念往昔。初发道意。在于阿兰若处。端坐思惟。修心地法门。为无智惠故。心不安定。诸法不现前。既不安定。种种妄想起诸攀缘。以是义故。即被鬼神之所惑乱。错入魔境。谓是佛法。贪生爱心。将作究竟。不觉不知。经无数劫。为魔所害。后忽得本心。知是魔魅非佛法也。虽然如此。无复方计。当大发声言。告言诸佛。佛有惠眼。何不见我为魔所恼。当时空中无数化佛即告我白言。善哉菩萨汝今谛听。为汝说去魔之法。有大神咒。名心地咒法。诵持之者。速得一切种智。不为诸魔得其便也。我闻是语。心大欢喜。白言。诸佛愿为我说。时诸化佛即为我说。我得闻之。忆持不忘。时诸魔退散。我于此时。便得无生法忍。菩提大道自然圆满。汝等当知。此心地神咒。一切诸佛修心地法。不诵此咒而得成者。无有是处。坐道场时不诵此咒离诸魔难者。亦无有是处。诸佛不诵此咒具一切智者。无有此处。若不诵此咒诸法自在者。无有此处。若诸人天将诸余咒。若不先诵此咒得悉地者。无有此处。若先诵此咒。后将诸咒。不成验者。无有此处。诵此咒者。被毗那夜迦恼乱。无有此处。何以故。此咒是一切诸佛心地法要。但世间出世间法。不从心地而生者。从何而立。是故诸佛甚深境界无能入者。
尔时释迦牟尼佛及诸大众。稽首白言世尊。世尊唯愿说之。
尔时毗卢遮那佛。即与释迦说心地神咒。即说咒曰。
唵 苏底瑟吒缚折罗
说此咒已。天雨宝华。十方世界所有上妙香华反诸音乐。悉皆云集而为供养。诸天乐满于空中。一切天龙皆曰未曾有也。时佛虽说法。众会有闻不闻者。何以故。心得解脱者。悟三空者。得法眼者。入诸佛境界无怖畏者。于心地法无障碍者。并得闻之。善知诸佛方便所说。了一切法如幻相者。亦得闻之。不具如上智者。并不闻之。由如醉人醉酒。而卧不觉不知。
尔时毗卢遮那佛说此咒已。忽然不现。入于清净法界同一身。遍十方刹。如大虚空。等无有异。一切众会皆悉不见。时释迦牟尼佛。亦随毗卢遮那佛。入法界同一真体。一切众会亦复不见。时文殊。普贤。观音。弥勒。金刚藏等五大菩萨。总随侍释迦。入深法界。听毗卢遮那佛说心地法要之门甚深境界。一切众会皆悉不知我本师释迦牟尼佛及大菩萨今在何处。
尔时毗卢遮那佛。在于何清净法界。入无处所。惟与五大菩萨。说持心地神咒法门轨则威仪悉地之相。佛告言。汝等当知。若持此心地神咒。欲学禅定智惠。入一切三昧。证无生法忍者。当知先诵心地咒百万遍讫。然后结跏趺坐。右手押左手。闭眼观无处所。断一切念。亦不离于念。断一切诸缘。亦不离于缘。先观四大五阴无所有。作是观已。乃诵此心地咒二十一遍。即自然得入无量三昧。得无生法忍。如是境界证者。乃知不可说也。当诵此咒。不令口舌咽喉等动。令心念之。仍须入无念之念。是名真念。告言。汝等当知。乐大乘之人。修学禅定智慧者。若宿世无因钝根之辈。不能前次第安心者。但能空诵心地神咒。满百万遍。自性智惠性开。速证无生法忍。若先世曾修学。暂时废忘宿智惠故。更不烦多诵。但依前安置心地。诵二十一遍。即得禅定智惠。此人能入诸境界。无有怖畏。般若波罗蜜多自然圆满。如是境界诸者乃知。言。汝等若有人。持三部神咒。欲得此心地神咒助法成者。我今为汝分别解脱之。持佛部咒者。当先诵心地咒百万遍。若持菩萨咒者。当诵心地咒二百万遍。若持金刚部咒者。当诵心地咒三百万遍。若人但依此遍数满者。随持本咒。皆得成就。何以故。此心咒是一切诸咒之母。是故诸咒神等无敢违逆。若所作者不遂心者。但心念心地咒二十一遍。当得大验。一切诸咒神奔星走来。无敢违不顺敕驱使。又言。汝等当知。若人持三部咒。未得悉地者。为是凡夫无明炽盛。忽生退转之心。造诸非法。贪著五欲。于所持咒而令间断。或经多时。于后忽然自发开悟菩提之心。重持本咒。我为此等说绪勋心神咒。令诸众生无间断性。共本不退一种。即说绪勋咒曰。
曩牟波伽伐帝 乌瑟尼沙 唵 部林盘陀曳娑婆诃怛他揭都娑婆曳娑婆诃 钵头摩尼娑婆曳娑婆诃 跋折罗摩尼娑婆曳娑婆诃 摩尼摩尼摩尼俱罗曳娑婆诃 怛侄他[ 合*牛]吽 叭吒 摩尼达哩[合*牛]叭吒 唵 [合*牛][合*牛]歌歌叭吒 摩尼伐折哩 [合*牛] 叭吒
此是绪勋神咒。亦名心地根本神咒。能灭重罪。此罪业。能诵此咒。悉能灭之。亦能破一切诸咒功能。复成诸咒功能。不用具论。俱有诵持。获验无量。若人持咒。中间断绝。复欲理。随力先诵本持之咒。少多遍数纯。发愿稽首毗卢遮那佛。弟子某甲。先诵某咒若干遍数。中间废阙。今又诵得若干遍。请诸佛。与我前绪所诵功课。及今时所诵者。通洞无间断。即诵绪功神咒一千八遍。又重准前发愿。即共本来不退无有异也。毗卢遮那言。守持莫流转此咒于无智之人。何以故。此无智人见是诸佛方便所说。便生贪著懈怠。不勤精进。生五欲想。退菩提意。何以故。此人为根性不坚牢故。少智惠故。入生死流。复更修学。终无有益。何以故。如人故将新衣污恶已后复如洗之。何以本来不污。是故此咒亦如之也。若本来不退者。诵此咒助法速成。
尔时观世音菩萨白言法身世尊。其持咒之人。求三种悉地相者云何。上悉地相云何。中悉地相云何。下悉地相云何。唯愿世尊。为我等说。令一切菩萨摩诃萨及诸人天普得成就。得不退转地大三摩地。证菩提道。成等正觉。度天人众。令入涅槃永离生死。不受诸苦。
尔时毗卢遮那佛告。汝欲知三种悉地者。吾为汝说。汝等当知。三部共同上中下悉地相。三部各有三种悉地。若有善男子等。欲得成上悉地者。当须清净护净内外清净身三口四意三烦恼业清净者。先诵所持之咒。依本经上遍数满足。乃诵心地咒亦遍数满足。于闲静之所。净草座具上坐结跏趺坐。烧上妙香供养。广发大誓愿。启告十方诸佛诸大菩萨诸大金刚一切诸天冥宦众圣。普愿证明。弟子某甲。为欲受持其咒。唯愿世尊菩萨金刚天等。诚为证明。速得成就。三发是愿已。即闭目而坐。先诵所持之咒八百遍。自想本身是本咒神身。一一身分庄严相好。及身上有光无光。坐立形势。嗔喜举动。一一依本经上画像庄严。作如是观。想自身极须了了分明讫。次想无量诸神部落使者。前后围绕。恭敬随侍。一一依本土所说。作此想观。大顺分明。如是讫已。心诵所持之咒二十一遍。遍遍自口中有文理之光。从自口中而出。入诸神口中。光入尽已。想一切诸神。复总入自口中。至心王中安置。如是一日三时作想。必须明了。都满三七日。每日依次第作之。必得成就上悉地也。于后非但本经上说事。意欲作种种难思议之事皆得成就。所作事意举动运为。皆共本说神咒一种。得大自在。不可说。学者知之。凡欲为事。每思惟心念。我是大圣自在之身。今且化作凡夫人。于俗众之中。度苦众生。令不识。若须诸神驱使者想。从自心王。化作百亿万众。前后围绕。住所为种种无碍。此非是人之自力。是心地神咒之力。能令一切诸神与自在神识合为一体故知。如是若持佛部咒及菩萨咒。取上悉地。若持金刚已下咒。莫取上悉地。何以故。金刚诸天药叉神咒为性猛烈恶。若能成就上悉地者。为得自在故。不生慈悲。伤一切鬼神故。若能起大悲。普愍一切不生害心。亦不嗔怒者。亦任取上悉地。若不能如者。持莫违流佛语。当得大罪。知之。若持佛顶咒得上悉地者。即共诸佛一种。何以故。虽身是凡夫。心得自在辨才无碍。智惠无滞。能与一切天人世间为师。具一切种智一切神通。说不可尽。是故应知。与佛无异。更有难思议事。不可具说。证者乃知。若持菩萨部者。得上悉地者。随持本咒。与本说咒菩萨一种。无有异也。何以故。将此凡夫之心。以菩萨运度及咒力庄严种种方便。令此凡夫得共菩萨之心一种。菩萨有万行。饶益众生。及有神通大自在。此持咒之人悉得如是。当知即是菩萨一种无有异也。护持佛法。降伏诸魔。若持金刚咒得上悉地者。亦如本说法。金刚一种。何以故。金刚者不坏之身。持咒之人。身心不坏。所得神力。共本说咒金刚无有异也。能护持佛法。降伏诸魔。令入正道。持咒之者。悉能得如是。更有诸事。尔时普贤菩萨白言法身世尊。持三部咒成悉地者。各得如本尊一种。何以凡夫能如是得以佛菩萨金刚之身在于凡俗之类。毗卢遮那佛告言普贤。汝等当知。诸佛化作凡夫。可真是凡夫。持咒之人得悉地者。亦复如是。
尔时文殊菩萨白言法身世尊。其上悉地者已知。中悉地者云何。唯愿说之。普令众生而得安乐。毗卢遮那佛告言文殊。中悉地者。随持三部咒。各有本尊画像之法。一一复依本经所说。身分庄严。及诸洛眷属等。一一分明。记取先诵遍数满足。然又准前诵心地神咒。亦遍数满足。或于山间。或于广野。或在城郭市肆之中。或于伽蓝舍等之内。须闲静处。或于空地。或在房中。唯须静坐。烧众名香。供养诸佛菩萨金刚诸天等及本咒神。即发大誓愿悔过。先世之罪及今时所造之罪。住深心悔过。顶礼三讫已。即跏趺坐。手把念珠。闭目定想。思念本尊神等。在于目前。对面而立。作此想观。必须分明。想观成已。诵所持咒八百遍。唯心念勿令口舌等动。遍遍想自口中有白光出。入本咒神口中。光无令断绝。持诵咒已满。必须分明。想观咒神口中光不令间断。诵咒毕已。又更发愿。作香华印。供养都了。即起礼拜。如法发遣神。如是一日三时夜三时。时别准此。都满七日。成中悉地也。若人持三部神咒得此中悉地者。大不可思议。依本经上所说功能皆得成就。佛部中成者。三部总成。菩萨部中成者。诸菩萨咒总成。及金刚部中已下诸天夜叉鬼神等咒。无不自成也。金刚部中成者。非但本法。诸金刚已下天龙鬼神咒总成也。菩萨不成佛部咒金刚咒。不成菩萨咒。何以故。从心至顶为上。从脐至心为中。从至脐为下。是故诸法不可逆行。持咒之人善须分明上中下咒。此是三部都说中悉地轨则知之。
尔时观世音菩萨白言法身世尊。中悉地者已知。下悉地云何。毗卢遮那佛告言。汝等当知。若人持三部神咒欲得下悉地者。先诵遍数。及诵心地咒。神咒准前说之。诵遍数满已。于静处坐。烧安悉香供养。即诵大轮金刚印咒二十一遍。稽首告言。唯愿金刚速垂降此。弟子为持其咒。求某愿欲得成就大验。为弟子某乙贫穷。无诸供养。唯愿大圣为弟子。于此铺设大曼荼罗法坛。一一依经中。无令缺少。发是语已。闭目而坐。想观金刚。于前铺设大曼荼罗坛。上妙之物以为供养。想此坛已。次想四壁及地皆是七宝合成。即结手印。诸本咒神降起道场。授弟子供养。诵所持咒百八遍讫。自发心愿。如是日夜六时。一一次第想念分明。都二七日。成下悉地也。想此道场及坛。了了分明。不得错观。毗卢遮那佛告白千百亿化身释迦牟尼佛及五大菩萨等。此三种悉地成就之相。若人持三部神咒得此三悉地者。当知是人成佛不久。何以故。此是诸佛有大方便。说总持门最要之法甚深境界难解难入不可思议。又告之言。得悉地者所有功能德。不可具说。证者乃知。何以故。若我具说此法门者。或有人闻。心则狂乱。狐疑不信。何以故。诸佛境界等觉地位。不然知之。岂况凡而不惊怖。
尔时普贤菩萨从坐而起。白言法身世尊。诸佛如来以大慈为本。云何诸陀罗尼说有操恶威德自在伤害鬼神及诸外道天阿修罗。毗卢遮那言。汝今谛听。吾为汝说。有二义应善知之。云何为二。一者诸佛方便说法导引众生。二者显此猛烈操恶之身。降伏众魔令入佛道。汝等应知。此亦是方便。持咒之人见有此事。即心生忿怒。降伏鬼神。未得悉地不然成验。又不知诸佛方便所说。欲知此者。降伏自心。种种颠倒忘想攀缘作诸不善。或生饿鬼之心。或生外道之心。或生修罗之心。或生诸恶鬼神罗刹之心。以是义故。念念相生皆是诸恶鬼神天阿修罗。及诸外道罗刹鬼要从心而生。虽不即生受如是报。诸法所说摧伏鬼神者。以是咒力能灭心中如是恶念。无此恶念。不受恶身。故当知降伏者。若能先降自心诸恶鬼神者。一切天魔外道天阿修罗药叉罗刹诸恶鬼神。自然归伏。无敢违逆。若不自降伏恶心。能降伏诸余天鬼神者。无有是处。普贤菩萨又白言。云何法中说有治病救众生苦。云何于余部经中。即说不许病合和汤药。其义云何。毗卢遮那佛言。治病亦尔。与前不异。自治心病。既可能治诸病。若自有病。能治彼病。无有是处。说不许持病者。为自病故。说有许者。为斯咒力。令彼解脱者。心无有病。有病者不名解脱。持咒之人自有心病。终不能治诸病。纵治亦不。普贤菩萨又言。世尊云何闻陀罗尼能灭重罪。又能救地狱苦。其义云何。毗卢遮那言。此有二义。一者真闻。二者耳闻。真闻者。深达法性。知法如幻。罪体亦尔。了不可得。如是之人是真悉地。能救地狱。何以怪之。耳闻者。假诸因缘合和闻之。诸佛以此方便。令此闻者渐渐薰修自识本性。以是因缘。众罪消灭。承诸佛力亦然。救地狱苦。毗卢遮那佛言。若人不能成就三种悉地者。但能诵心地神咒一百万遍。所持之咒当得大验。持诸咒人。若不如法。被本咒神嗔。诵心地。自皆欢喜。尔时文殊菩萨。观世音菩萨。普贤菩萨。金刚藏王菩萨。弥勒菩萨。同声说偈赞毗卢遮那佛曰。
诸佛难思议 甚深法亦尔
我今得闻之 亦复知深义
法身不说身 报应身亦尔
三身俱不说 是名真说义
说不说皆空 非一亦非二
说者及听闻 此皆如幻义
如幻不可得 佛方便如是
是诸菩萨说此偈已。坐而听法。观世音菩萨白言。世尊我为求悉地之人。或在深山旷野之中。持诵咒法。未得成就。乏少粮食。以是义故。令退菩提之心。我今为此等善男子。说诸天厨神咒。即说咒曰。
南牟喝罗怛那多罗那夜 阇罗 摩诃阇罗 逗遛摩诃逗遛 吽 急速诃尼摄 唵 急速诃尼摄速
先以净水洗钵。置钵净巾上。复以净灰于巾下。灰上铺巾。含水噀钵。闭目诵咒。一百八遍。心念上妙天厨。于时诸天遣天童。奉送上妙之食。于钵中满。即起顶礼弥勒世尊。次礼观世音菩萨。即当食之。余者散施一切众多生。若人同食不可尽。得此食吃。自然证悉地也。将此咒咒人间食饮二十一遍。施与饿鬼。鬼得是食。免饿鬼苦。得生弥勒天宫。若至饥荒之年。以此咒咒人间饮食千八遍遍。可众人食之。令无尽。饥荒之年十五日。白月圆满。烧香仰面。向天视月。诵此咒咒月千八遍。当念言。月光所照众生普得饱足。无饥渴想。十五日午时。咒日亦得。准前发愿。每日常诵此咒千八遍。发愿言。诸天王等。愿以余食。遣诸天神十方界所有饿鬼。普与食之。食已便离彼苦。若人能于三年。日日不阙作此法者。其利广多矣。舍此身已。得生西方净土。现世生中增益得福。持诸余咒悉得成就。
尔时金刚藏王菩萨言。诸有情持三部咒。未得成就。有少功效。即而为防护。即说咒曰。
怛他 唵 跋折罗 娑婆耶 娑婆诃
若持咒之人觉有不安。当知即是诸魔夜迦等恼乱。即急诵此咒。我与十方藏王及诸眷属。至彼作护。一切诸夜迦魔鬼众忙怕自死。若得苏息。远走他方。不敢住也。尔时释迦牟尼佛言。善哉善哉。汝等诸菩萨等。能为一切众。问是诸事。及说神咒。令诸有情普受安乐。又言。普当知。此心地法门甚深经典。是无量无数无边恒河沙诸佛所说。难可得见。难可得闻。若人曾于去无量劫中。供养诸佛。深乐佛法。厌离世间生死往返。曾闻诸佛所说深法。以是义故。今始得闻此心地经典及陀罗尼。又更精勤一心读诵。如是人等真是佛子。何以故。此人不久得无上正觉菩提。当知此经是诸经中王。此咒是诸咒中王。汝等诸菩萨摩诃萨。当须流布于阎浮提。与诸众生作大利乐。令持咒者速成悉地。
尔时毗卢遮那佛言。流布此经。先观根性。然后付嘱。何以故。智惠之人闻之深信。无智之人必生惊怖。复有疑心。令彼众生返招其罪。死入地狱。为谤此经及诸佛等。获如是报。当说此经。众会不闻。为在清净法界中说。时释迦牟尼佛及五大菩萨。顶礼毗卢遮那佛已。辞退而至阎浮提菩提树下。为众说法。此后灭度后。付五大菩萨。流传于世。为诸声闻。不闻佛说见诸菩萨众。流布此经。深心惊疑。不信不受。时观世音菩萨言。汝等声闻。此经非汝境界。非汝所知。是毗卢遮那佛与千百亿化身释迦及大菩萨而说。是故非汝所知。时诸大众同闻。闻已悲泣而泪。叹未曾有。尔时众会欢喜信受。作礼奉行。
毗卢遮那佛别行经一卷
(点本云)。
秘录云。复题云毗卢遮那别行经(晓)。
常晓进宦录云。大毗卢遮那三种悉地法一卷。
秘录云。清净毗卢遮那三种悉地一卷(晓)。
私云。秘录题与本录题少相违如何。
或人云。慈镇和尚被寻菅原为长之处。俈字非古文也。正作喾字形也。急告也。甚也(云云)帝喾王名也。古文卜云。事来勘之。
(点书云)。
建久五年八月二十二日。大原御自笔本写之毕。
嘉历二年三月四日。于心城房书写了。即日一校了。
师曰普普钵五(云云)。
建武元年六月十六日 于心城房两点毕文明十三年(辛丑)五月二十八日 于东坂本宗聚寺。以东塔东谷正觉房救舜法印本。偏为弘通利生写之。
(再校云)三部都法大阿阇梨昌俊记之。
于时宽永十五(戊寅)二月二十三日 感得之。
睿岳止观院北涧八部尾竹林院盛宪。
元禄元(戊辰)十一月七日 令书写毕。
三部都法大阿阇梨豪珍
元文三戌年八月二十一日 以红叶溪藏本写之。 自在金刚韶真
宝历二壬申四月十三日 以大僧正韶真本。写延历寺东塔南涧吉祥之室中。谙生生奉行。 实灵
明和七年庚寅七月四日 以大僧都实灵本。写于东睿山宝胜院念诵窟中。 吉祥金刚贯亮
文政六年癸未十月 以圆福寺元瑜阇梨本。令书写之。自手一校了。龙肝